মাতৃত্বকালীন যত্নে বৈষম্য

গবেষণায় দেখা গেছে যে মাতৃস্বাস্থ্যসেবা পাওয়ার ক্ষেত্রে বিশ্বের অনেক জায়গায় বৈষম্য ঘটে। কানাডায় কিছু নারী রোগী বলেছে,  তাদের অনুমতি ছাড়াই তাদের বন্ধ্যাকরণ (স্টেরিলাইজেশন) করা হয়েছে। আবার কিছু নারী হাসপাতালে ভর্তি থাকার সময় অবহেলার শিকার হয়েছেন, যার ফলে শেষ পর্যন্ত তাদের মৃত্যু হয়েছে।
যুক্তরাষ্ট্র ও যুক্তরাজ্যে পরিচালিত গবেষণায় দেখা গেছে  চিকিৎসাসেবা গ্রহণের সময় কৃষ্ণাঙ্গ ব্যক্তিরা তুলনামূলকভাবে বেশি বৈষম্যের সম্মুখীন হন। এই ধরনের বৈষম্য তাদের চিকিৎসা পাওয়ার প্রক্রিয়ায় অসাম্য সৃষ্টি করে এবং অনেক ক্ষেত্রে তা মৃত্যুর কারণও হয়ে দাঁড়ায়।
আফ্রিকাতেও বৈষম্যের সমস্যার করণে মাতৃমৃত্যুর হার বাড়ছে।  

## কানাডায় বৈষম্য
আদিবাসী মানুষেরা শ্বেতাঙ্গ মানুষের তুলনায় মারা যাওয়ার বা এমন রোগে আক্রান্ত হওয়ার সম্ভাবনা বেশি, যেসব রোগের চিকিৎসা করা যায় না। স্বাস্থ্যসেবা খাতে অনেকেই আদিবাসীদের নিয়ে ভুল ধারণা রাখেন। যেমন, তারা মাদকাসক্তি প্রবণ, দায়িত্বহীন মা-বাবা, বা স্বাস্থ্যসেবা ব্যবস্থার সুযোগ নেওয়ার চেষ্টা করে।এসব কারণে আদিবাসী বংশোদ্ভূত অনেক কানাডিয়ান চিকিৎসা নিতে এড়িয়ে চলেন, কারণ তারা বর্ণবাদের অভিজ্ঞতার মুখোমুখি হতে চান না। গবেষণায় দেখা গেছে, কানাডার আদিবাসী জনগোষ্ঠীর ৮৫% মানুষ স্বাস্থ্যসেবা নেওয়ার সময় বৈষম্যের শিকার হন, এবং অনেক সময় অবহেলার কারণে মৃত্যুও ঘটে। 
একজন আদিবাসী নারী, জয়েস ইচেকুয়ান, কিউবেক, কানাডার একটি হাসপাতালে বৈষম্যের শিকার হয়ে মারা যায়।একজন করনারের মতে, যদি তিনি শ্বেতাঙ্গ হতেন, তবে হয়তো তিনি বেঁচে থাকতেন। হৃদরোগজনিত সমস্যার কারণে তাকে হাসপাতালে ভর্তি করা হয়েছিল। কিন্তু হাসপাতালের কর্মীরা তার ব্যথাকে গুরুত্ব না দেওয়ায় তিনি নিজের অবস্থার ভিডিও লাইভস্ট্রিম করতে বাধ্য হন। শেষ পর্যন্ত তিনি পালমোনারি ওডিমা নামে পরিচিত একটি বিরল হৃদরোগে মারা যান। তার লক্ষণগুলোকে তেমন গুরুতর মনে করা হয়নি এবং ধরে নেওয়া হয়েছিল যে এগুলো মাদক ব্যবহার বন্ধ করার ফলে হওয়া উপসর্গ। ২০২০ সালে তিনি তীব্র ব্যথায় চিৎকার করছিলেন এবং তখন কিছু নার্স তাকে কথার মাধ্যমে অপমানও করেছিলেন। একজন নারী তাকে সাহায্য করার চেষ্টা করলে নার্সরা তাকে চুপ করিয়ে দেন। Echequan ফরাসি ভাষা বুঝতে পারতেন না এবং হাসপাতালের কর্মীরা কী বলছেন তা বুঝতে তার অসুবিধা হতো। তাই তিনি হাসপাতালে থাকার সময় ভিডিও লাইভস্ট্রিম করতেন এবং পরে তার এক কাজিন সেই ভিডিওগুলোর কথা অনুবাদ করে দিতেন।

এছাড়াও, কিছু নারী দাবি করেছেন যে তাদের সম্মতি ছাড়াই তাদের বন্ধ্যাকরণ (স্টেরিলাইজেশন) করা হয়েছে। ২০০৭ সালে একজন আদিবাসী মায়ের সন্তান জন্ম দেওয়ার পর তার অনুমতি ছাড়াই তার ওপর tubal ligation পদ্ধতি প্রয়োগ করা হয়েছিল।

## যুক্তরাষ্ট্রে বৈষম্য
যুক্তরাষ্ট্রে কিছু স্বাস্থ্যসেবা প্রদানকারী মনে করেন যে কৃষ্ণাঙ্গ নারীদের ভ্রূণতত্ত্ব ভিন্ন, তাদের হাড় তুলনামূলকভাবে বেশি মজবুত, স্নায়ুর প্রান্তগুলো কম সংবেদনশীল এবং ত্বক বেশি পুরু। এ ধরনের ধারণার কারণে অনেক সময় মনে করা হয় যে তাদের অতটা চিকিৎসা বা যত্নের প্রয়োজন নেই। এছাড়াও দেখা যায়, সন্তান প্রসবের সময় শ্বেতাঙ্গ নারীরা কৃষ্ণাঙ্গ বা হিস্পানিক নারীদের তুলনায় বেশি হারে ব্যথা উপশমের চিকিৎসা (এপিডিউরাল) পান। কৃষ্ণাঙ্গ নারীদের তুলনায় শ্বেতাঙ্গ নারীদের গর্ভাবস্থাসংক্রান্ত কারণে মৃত্যুর সম্ভাবনা প্রায় ২.৫ গুণ কম।অনেক সময় চিকিৎসা প্রদানকারীদের জন্য কৃষ্ণাঙ্গ মায়েরা কখন ব্যথায় ভুগছেন তা বোঝা কঠিন হয়ে পড়ে, কারণ তাদের মুখের অভিব্যক্তি থেকে তা সহজে বোঝা যায় না । তাছাড়া ভিন্ন ধরনের আচরণ বা চিকিৎসা পাওয়ার কারণে কৃষ্ণাঙ্গ নারীদের সুস্থ হয়ে উঠতে বেশি সময় লাগে। এর ফলে তাদের ছুটির সময় প্রায়ই বাড়াতে হয়, যা অনেক ক্ষেত্রে চাকরি হারানোর কারণ হতে পারে এবং এতে তাদের আর্থিক ক্ষতিও হয়।
## যুক্তরাজ্যে বৈষম্য
Journal of Advanced Nursing-এ প্রকাশিত একটি গবেষণায় দেখা গেছে যে যুক্তরাজ্যে বর্ণ ও জাতিগত পরিচয়ের কারণে বর্ণের মানুষদের গর্ভাবস্থায় জটিলতা দেখা দেওয়া বা নবজাতকের মৃত্যুর ঝুঁকি বেশি। প্রচলিত ভুল ধারণা ও অচেতন পক্ষপাত অনেক সময় নারীদের নিজেদের কষ্ট বা সমস্যার কথা খোলাখুলি বলতে বাধা দেয়। যুক্তরাজ্যের অনেক নারী রোগী বলেছেন যে তারা হাসপাতালগুলোতে ছোট ছোট অপমানজনক আচরণ (মাইক্রোঅ্যাগ্রেশন), ব্যথার সময় চিকিৎসায় অবহেলা এবং এমন ধারণার মুখোমুখি হয়েছেন যে তাদের শরীর নাকি বেশি ব্যথা সহ্য করতে পারে।

তিন সন্তানের মা টিনু আলিকর তার গর্ভাবস্থার শেষ তিন মাসে অস্বাভাবিক রক্তক্ষরণের কারণে চিকিৎসা নিতে যান। কিন্তু চিকিৎসকেরা বিষয়টিকে তেমন গুরুত্ব দেননি, কারণ তার urinary tract infection ছিল। কয়েক সপ্তাহ পরে তাকে আবার হাসপাতালে ভর্তি হতে হয় এবং অতিরিক্ত রক্তক্ষরণের কারণে তাকে রক্ত দিতে হয়। এক চিকিৎসক দাবি করেছিলেন যে তিনি পরীক্ষা করাতে রাজি হননি। কিন্তু আলিকর বলেন, তিনি বরং বারবার চিকিৎসকদের তাকে পরীক্ষা করার জন্য অনুরোধ করেছিলেন। একইভাবে তার দ্বিতীয় গর্ভাবস্থাতেও তিনি অবহেলার শিকার হন। তিনি ব্যথা কমানোর ওষুধ চাইলে তাতেও গুরুত্ব দেওয়া হয়নি, যতক্ষণ না শিশুর মাথা বের হয়ে আসে।
Birthrights-এর একটি প্রতিবেদনে বলা হয়েছে যে কৃষ্ণাঙ্গ নারীরা নাকি বেশি ব্যথা সহ্য করতে পারেন—এমন একটি প্রচলিত ধারণা রয়েছে। অনেক সময় বলা হয় যে তাদের ত্বক বেশি শক্ত ও পুরু। চিকিৎসাবিজ্ঞানের অনেক ক্ষেত্রে শ্বেতাঙ্গ মানুষের শরীরকে মানদণ্ড হিসেবে ধরা হয়। এর ফলে jaundice-এর মতো রোগ কৃষ্ণাঙ্গ মানুষের শরীরে শনাক্ত করা অনেক সময় কঠিন হয়ে যায়। আবার এশীয় নারীদের সম্পর্কে এমন ধারণাও প্রচলিত যে তারা নাকি দূর্বল এবং বেশি ব্যথা সহ্য করতে পারেন না। গবেষণায় আরও দেখা গেছে যে এশীয় ও কৃষ্ণাঙ্গ নারীদের প্রসবের সময় মৃত্যুর ঝুঁকি শ্বেতাঙ্গ নারীদের তুলনায় বেশি।
Birthrights-এর প্রতিবেদনে আরও বলা হয়েছে, ৩১ বছর বয়সী এক মা প্রসব প্ররোচিত করার পর sepsis-এ আক্রান্ত হন, কিন্তু এক দিন পর তাকে চিকিৎসা দেওয়া হয়। তার শরীর ব্যথা ও tachycardia-এর মতো উপসর্গ দেখা দিলেও তাকে বলা হয়েছিল যে এগুলো “স্বাভাবিক”। পরে তার শিশুটিকেও সংক্রমণের কারণে নবজাতক নিবিড় পরিচর্যা কেন্দ্রে নেওয়া হয়, কারণ শিশুটিও সেপসিসে আক্রান্ত হয়েছিল।
## আফ্রিকায় বৈষম্য
গবেষণায় দেখা গেছে যে আফ্রিকায় স্বাস্থ্যসেবা ক্ষেত্রে বৈষম্যের সমস্যা রয়েছে। অনেক মা লিঙ্গভিত্তিক বৈষম্যের শিকার হন, যা তাদের প্রাপ্য চিকিৎসার ওপর প্রভাব ফেলে। ২০১৭ সালে বলরেন এবং অন্যান্য গবেষকরা একটি গবেষণা চালিয়ে দেখেছেন যে নাইজেরিয়ার অধিকাংশ নারী শারীরিক ও মানসিকভাবে নির্যাতনের শিকার হয়েছেন। কিছু নারী এমন অভিযোগ করেছেন যে তাদেরকে মাটিতে বসে সন্তান জন্ম দিতে হয়েছে এবং কেউ কেউ চিকিৎসা না পাওয়ার অভিযোগও করেছেন। দক্ষিণ-পূর্ব নাইজেরিয়া নিয়ে এক গবেষণায় দেখা গেছে, স্বাস্থ্যসেবাদাতাদের আচরণই প্রধান কারণ যার কারণে নারীরা মাতৃত্ব ও শিশুসংক্রান্ত চিকিৎসা নিতে চান না। অনেক সময় স্বাস্থ্যসেবা প্রদানকারীরা নারীদের গর্ভনিরোধক ব্যবহারের জন্য স্বামীর অনুমতি চায়। নারীরা প্রায়শই স্বামীর কথা মানতে বাধ্য হয়, যা তাদের প্রসবকালীন চিকিৎসার প্রক্রিয়ায় প্রতিবন্ধকতা সৃষ্টি করে।

## তথ্যসূত্র